Թերենս Լինդոլ

Թերենս Լինդոլ (, ), ամերիկացի նկարիչ, Նյու Յորքում՝ Բրուքլինում գտնվող «Ոիլյամսբուրգի գեղարվեստա-պատմական կենտրոնի» գլխավոր վարիչ։ Լինդոլի նկարազարդումները հրատարակվել են բազմաթիվ պարբերականներում, ոյդ թվում՝ Heavy Metal , Creepy, Eerie և Vampirella ամսագրերում։

Կրթություն
Ծնվել է Մինեսոտա նահանգի Մինեապոլիս քաղաքում։ Սովորել է Մինեսոտայի համալսարանում և Նյու Յորք քաղաքի Հանթր քոլեջում (Hunter College), որն ավարտել է 1970 թվականին՝ ստանալով փիլիսոփայության և անգլերենի մագիստրոսի աստիճան։

Գործունեություն

Լինդոլը որպես պատկերազարդող նկարիչ աշխատել է Warren Publishing ընկերության կողմից լույս ընծայվող Creepy, Eerie, Vampirella ամսագրերի խմբագրություններում, մասնակցել է նաև կոմիքսների հրատարակմանը։ Ինչպես գրում է The Independent-ը, նա նկարազարդումներ է արել նաև Marvel Comics-ի համար։ Ջոն Միլտոնի գլուխգործոցը համարվող Դրախտ կորուսյալ պոեմի լինդոլյան նկարազարդումները, որոնցից մի քանիսը սկզբնապես հրատարակվել են Heavy Metal ամսագրում, համընդհանուր հավանության ու դրվատանքի են արժանացել, լույս են ընծայվել նաև դասագրքերում, Միլտոնի երկերի մերօրյա հրատարակություններում, այդ թվում՝ Կորուսյալ դրախտ պոեմի՝ Լինդոլի պատրաստած արձակ շարադրանքի տպագրությունումում։ Նրա նկարազարդումներից մեկը զետեղվել է Օքսֆորդի համալսարանի կայքէջում, որը հատուկ ձևավորվել էր ի նշանավորումն Միլտոնի հոբելյանի։

Համագործակցելով Յուկո Նիի հետ՝ Թերենս Լինդոլը զգալի ջանքեր է գործադրել Ուիլյամսբուրգի գեղարվեստա-պատմական կենտրոնը ստեղծելու, բացելու և գործարկելու համար։ Այդ կենտրոնը 2008 թվականին դարձել է Միլտոնի ծննդյան 400-ամյակը նշելու հանդիսավայրերից մեկը, այնտեղ անց է կացվել համապատասխան տարազներով պարահանդես՝ Grand Paradise Lost Costume Ball, և այդ միջոցառումը, ինչպես և Միլտոնի ստեղծագործությունների լինդոլյան մի շարք նկարազարդումներ, միջազգային ճանաչման է արժանացել։

Լինդոլն իր ձիրքերը դրսևորել է նաև գեղարվեստական գրականության ասպարեզում. Միլտոնի «Դրախտ կորուսյալ» պոեմի վերոնշյալ արձակ շարադրանքից զատ, նա հեղինակել է Blue-eyed Satori: And Other Stories պատմվածքների ժողովածուն, ակնարկներ, հոդվածներ, որոնք լույս են տեսել Time Out New York պարբերականում։

Երկերի ընտրանի

Ծանոթագրություններ

Արտաքին հղումներ 

Ամերիկացի նկարիչներ
Թանգարանների հիմնադիրներ
Ամերիկացի գրողներ
20-րդ դարի գրողներ